70. schôdza NR SR - 1.deň - B. popoludní
Dátum: 2022-06-29
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

36. Ďakujem pekne. Vážené dámy, vážení páni, ja budem trochu všeobecnejší, čo sa týka tej rozpravy o pánovi ministrovi a odvolávaní. My sme avizovali jednu vec, ktorú, na základe ktorej sme toto odvolávanie začali. Bolo to hlavne to, že sme do Národnej rady už predniesli niekoľko uznesení a o tom, ako že vyžadujeme, aby sme sa začali baviť o zdražovaní na Slovensku, a situácia je taká, že inflácia nám v máji tohto roku stúpla na 12 a pol, 12,7 %, dôchodcovská inflácia na 13,5 %, 13 a pol percenta. Čiže ak sa tu dnes bavíme o tom, že inflácia drtí slovenských občanov, tak sa treba aj baviť o dôvodoch toho, čo sa stalo, prečo to tak je, aká je miera zodpovednosti napríklad pána ministra, ale aj celej vlády Slovenskej republiky na tomto stave, ktorý tu momentálne máme. Ten stav je taký, že to, čo povedal, s jedným súhlasím, to, čo povedal pán minister, a súhlasím s tým, že ceny energií majú významný vplyv na vstupy v poľnohospodárstve a týka sa to, samozrejme, prepravy, to sa týka dopravy, týka sa to, samozrejme, aj hnojív, lebo hnojivá sa vyrábajú z plynu zemného, čiastočne aj z iných surovín, a preto je významným zdrojom inflácie práve nárast cien energií, ktoré máme, s ktorými momentálne zápasíme. Nie, pán minister odišiel, tak neviem teraz, komu to mám všetko rozprávať, ale dobre. A pán minister je jedným z tých, ktorý je ako celá vláda aj spoluzodpovedný za ten stav, ktorý tu dnes máme. Ja som tu už včera rozprával o príčinách inflácie a jednou z tých príčin, tou treťou, ktorú som nazval, je aj to, že sme zaviedli, teda boli sme jedni z tých, ktorí v Bruseli alebo teda v mene pána premiéra Hegera, ktorého tu tiež nemáme, ktorý tu bol pred chvíľou, hlasovali a odsúhlasili sme si sankcie a tie sankcie majú nejaké dopady. A tie dopady sú vo forme veľmi drahých energií, veľmi drahého plynu, veľmi drahej ropy, a preto sa nedá povedať to, čo tu každý tvrdí, že táto vláda absolútne nemôže za to, že stúpli ceny na Slovensku. Nie je to pravda. Nie je to pravda a to hovorím o stave práve po začatí konfliktu, kedy síce Európska únia sa rozhodla, rozhodla sankcionovať Rusko, na druhej strane ako keby niekto nedomyslel tie dôsledky. A dôsledky sú tu a to je tá inflácia, o ktorej som hovoril. Pán minister Vlčan je odvolávaný z viacerých dôvodov a ja nepôjdem do detailov, to som tu už nechal na pána, na kolegu Takáča, ktorý o tom hovoril, ale rozprával tu o tom, že on nie je politik, on v podstate prišiel do toho len z lásky k ľudu, teda sa stal ministrom a že on zarábal trikrát toľko, koľko predtým, a dnes ide pomáhať ľuďom. A rozprával tu o tom, napríklad o svojom štátnom tajomníkovi, ktorý, ja nebudem spochybňovať, či to bolo 4,5-tisíca za tú sviňu, alebo to bolo menej. On hovoril, že 22-tisíc pán Kyseľ zobral za 19 svíň. Tak si to vydeľte, dôjdete k cene nejakých, ja neviem, 1 300. Ja neviem, čo je pravda. A nebudem to tu skúmať, na to budú asi orgány činné v trestnom konaní alebo niekto, kto sa s tým bude zaoberať. Ale jedna, jedna ošípaná asi nestojí 1 300 euro, keď niekto dokáže dať dotáciu 1 200 alebo 1 300 euro alebo 4,5-tisíca na tú jednu ošípanú. Čiže tu je niekde problém. A ja chápem aj pána Vlčana, ktorého, teda ja ho osobne nepoznám a nebudem ho súdiť ako človeka. Myslím si, že hodnotenie o ľuďoch si ja väčšinou robím trošku dlhšieho, z trošku dlhšieho pôsobenia alebo obdobia. Ale ja som predovšetkým zvedavý napríklad na vystúpenia pána Mičovského. Ja si pamätám, keď pán exminister Mičovský odchádzal z ministerstva pôdohospodárstva a upozorňoval na to, že keď pán Vlčan zasadne na čelo ministerstva pôdohospodárstva, tak OĽANO už si nemôže hovoriť, že je protikorupčným hnutím. Neviem, prečo pán minister odišiel, ale ja by som sa ho rád opýtal na jednu vec. Nedávno som si všimol jednu tlačovú konferenciu. Úplne, úplne náhodou som videl, ako jedna zamestnankyňa PPA-čky robila tlačovú konferenciu a upozorňovala na to, ako sa na PPA-čke vraj dostal zamestnanec nejakej finančnej skupiny, ktorý tam s podporou alebo teda s nejakým vedomím pána Kissa, ktorý bol šéfom, ktorý je šéfom PPA-čky, sa tam dostal, a hovorila detaily o tom, ako to tam prebiehalo. Pán minister s pánom Kissom urobili hneď nato tlačovú konferenciu, lebo videli, že je zle, a začali rozprávať o tom, ako oni podali trestné oznámenie, lebo to si nevšimli, tamto si nevšimli a podobne. Ja by som rád počul od pána ministra Vlčana, aby nám porozprával teda, ako to bolo tá pravda. Lebo on tu rozprával o tom, ako on je bezúhonný, ako sa nič, nikdy nič nedialo. Ale bolo tu asi, neviem, možno polhodinu rozprávané o tom, čo sa všetko stalo za SMER-u a za všetko môže v podstate SMER. Ďalšia vec, že problém s tým zdražovaním, o ktorom sme my chceli hovoriť na pléne, v pléne Národnej rady, nie je, nie je len tak akýkoľvek problém, ktorý má táto krajina. A ja sa pýtam, ako táto vláda, a pán Vlčan je členom tejto vlády, rieši zdražovanie potravín, ako rieši dopady na ľudí. Neviem. A to hovorím všeobecne. Možno pán Vlčan, ja poviem jedno, my by sme mohli tu odvolávať každého jedného ministra pomaly tejto vlády, jedného za druhým, a to už len zato, že ostatné krajiny urobili opatrenia a Slovensko opäť neurobilo nič. Pán minister Matovič sa potom pochváli, jak on veľmi ušetril, jak ušetril na tom, že ľudia na Slovensku nemajú pomaly z čoho, z čoho fungovať, a výsledky budú napriek tomu asi žalostné. Lebo ten dlh, ktorý momentálne Slovenská republika má, nie je vôbec potešiteľný. Takže ja nebudem súdiť pána Vlčana. To myslím, že na to sú iné orgány, ktoré by to mali prešetriť. Ja by som chcel, aby sa prešetrili aj tie veci, o ktorých môj kolega hovoril. A myslím si, že neviem, okolo tej skládky, ktorá, o ktorej sa hovorí, sa ešte asi niečo dozvieme, ja predpokladám, že príde nejakých viac informácií. Ale problémom toho, prečo sme, aj pána Vlčana odvolávame v tomto pléne, je to, že táto vláda nerieši absolútne žiadne, žiadne opatrenia na to, aby zamedzila alebo teda zmiernila zdražovanie na Slovensku. A poviem otvorene, ak teda vláda mala taký veľký záujem a zahlasovala teda v mene alebo menom predsedu vlády v Bruseli za všetky tie sankcie, tak sa pýtam, aké opa.... a vedeli, že to bude mať dopad na vysoké zdražovanie a zvýšenie cien na Slovensku, tak aké opatrenia urobila práve na to, aby tieto zlé opatrenia, ktoré tu momentálne máme, aby zmiernila voči týmto ľuďom. To vidím ako veľký problém. A tam má svoje maslo na hlave aj táto vláda, ktorej je aj členom pán Vlčan. Nebudem tu hovoriť o ďalších ministroch, ktorí by si zaslúžili odvolávanie, lebo ja poviem otvorene, ja keď som dnes videl aj pani Remišovú, ktorá nečerpá absolútne eurofondy, dokonca bola schopná zverejniť, zverejniť svoje heslo, ktoré má prístupové do svojho počítača. Nebudem už hovoriť o tom. Tu sa asi zabudlo aj na tie kauzy, ktoré, ktoré táto ministerka mala, keď niekoľko ľudí nevinne skončilo v base, tzv. kauza Govnet. Takže tých adeptov na odvolávanie je tu veľmi-veľmi veľa. Ja vidím, že záujem o túto rozpravu je minimálny. A ja som najviac teda zvedavý, čo bude hovoriť pán Mičovský na adresu pána Vlčana. Vzhľadom na to, čo som hovoril na začiatku, že cieľom, cieľom cvičenia bola téma aj dostať, dostať do Národnej rady opäť uznesenie, ktoré sme už raz predkladali, ktoré toto plénum zarezalo, to znamená, že nezahlasovalo zaňho, tak si dovolím predložiť toto uznesenie ešte raz v rámci tejto rozpravy, a chcel by som požiadať, aby sa o tom uznesení, uznesení hlasovalo. Čiže ja ho prečítam, to uznesenie, odôvodnenie tohto uznesenia, už hovoril o tom pán poslanec Takáč a ja si dovolím prečítať toto uznesenie. Jedná sa o to, aby sa nejakým spôsobom dalo v rámci zákona o cenách, zákona č. 18/1996 stropovať alebo teda nejakým spôsobom regulovať marže na jednotlivých základných potravinách, ktoré by sa, ktoré by sa vybrali z celého toho balíka potravín. Takže predložím, predkladám uznesenie Národnej rady Slovenskej republiky v VIII. volebnom období. Návrh uznesenia Národnej rady k návrhu na prijatie uznesenia Národnej rady Slovenskej republiky o riešení vážnych sociálnych dopadov permanentného drastického zvyšovania cien potravín a základných potravinových komodít. Národná rada Slovenskej republiky zdôrazňuje, že podľa čl. 114 Ústavy Slovenskej republiky je vláda Slovenskej republiky za výkon svojej funkcie zodpovedná Národnej rade Slovenskej republiky. Upozorňuje na dopady aktuálnej situácie, vážnych sociálnych dopadoch permanentného drastického zvyšovania cien potravín a základných potravinových komodít. Dlhodobo nepriaznivá situácia sa alarmujúco zhoršuje všetkým obyvateľom Slovenska, všetkým sociálnym skupinám od mladých rodín, jednotlivcov až po seniorov. Žiada vládu Slovenskej republiky, aby v termíne do 15. 7. 2022 predložila Národnej rade Slovenskej republiky na základe zákona č. 18/1996 o cenách v znení neskorších predpisov zoznam vybraných druhov základných potravín, pri ktorých zabezpečí reguláciu cien, pričom na dosiahnutie tohto cieľa je jedno z vhodných opatrení zohľadnenie výšky obchodnej prirážky. Je to to, o čom sme už viackrát hovorili. Ďakujem za pozornosť a vzhľadom na to, že vidím, že záujem o rozpravu je minimálny, dokonca ani pán minister sa nenachádza v pléne, tak by som skončil. Ďakujem pekne.